Keju Edam

Asal usul

Keju Edam dinamakan daripada sebuah bandar pelabuhan kecil di Ijsselmeer, sebelah utara Amsterdam. Sebelumnya keju ini hanya dihasilkan di bahagian utara wilayah Holland. Namun ketika ini keju Edam telah dihasilkan bukan hanya di negeri Belanda, tetapi juga di Jerman dan negara-negara Eropah tengah dan Eropah utara lain. Keju Edam daripada Jerman dibuat mengikut keju Edam Belanda.

Sejarah

Sejarah keju Edam tidak boleh dipisahkan dengan sejarah bandar Edam, tempat di mana keju tersebut pertama kali dihasilkan. Pada abad ke-12, banyak petani yang tinggal di bandar tersebut dan mereka pun mula menghasilkan keju. Kemudian keju-keju ini pun mula dihantar ke pelbagai negara dengan menggunakan kapal. Pada masa itu, bandar Edam mempunyai 33 limbungan kapal. Hal ini kemungkinan merupakan salah satu faktor yang membuat keju boleh dikenali di pelbagai negara.
Kota Edam mendapatkan hak untuk mengendalikan pasaran bebas pada tahun 1520 oleh pemerintah Hapsburg, Charles V. Lima puluh tahun kemudian, Putera William dari Orange memberikan hak atas "Rumah Penimbangan Keju". Rumah penimbangan keju yang terdapat sehingga sekarang dibuat pada tahun 1778 dan pasaran keju sentiasa beroperasi hingga tahun 1922. Kehadiran kilang-kilang yang menghasilkan keju merupakan tanda berakhirnya pasaran keju ladang.

Bentuk dan tekstur

Keju Edam memiliki bentuk bulat dengan diameter 5 inci dan berat kira-kira 3 paun. Keju ini mempunyai warna kuning keemasan, mempunyai lubang-lubang kecil dan teksturnya padat. Lapisan parafin menutupi keju ini untuk melindunginya agar tidak menjadi kering. Lapisan parafin yang berwarna merah pertama kali digunakan pada abad ke-14. Keju Edam dengan lapisan parafin merah merupakan keju yang dieksport ke luar Belanda. Sedangkan keju Edam untuk penggunaan domestik mempunyai kulit semulajadi yang tipis dan berwarna kuning. Hal ini disebabkan keju untuk eksport memerlukan perlindungan yang lebih kerana perjalanan yang jauh. Selain itu, warna merah yang menyala memudahkan orang-orang untuk mengenali keju ini. Lapisan parafin yang berwarna hitam menandakan bahawa keju tersebut telah melalui proses kematangan selama paling tidak 17 minggu. Sedangkan lapisan parafin hijau menunjukkan bahawa keju tersebut ditambah rempah-rempah atau bawang putih. Beberapa keju Edam dimatangkan hingga 10 bulan yang membuatnya terasa tajam dan seperti kacang.

Pengeluaran

Keju Edam pada umumnya dibuat dengan menggunakan susu lembu yang dipasteur dan sebahagian krimnya telah dibuang (separa skim) atau yang seluruh bahagian krimnya dibuang (skim). Penggunaan susu skim baru bermula pada abad ke-19. Sebelumnya keju Edam diproduksi dengan menggunakan susu murni. Setelah dadih kering dan keju telah dibentuk, keju diberikan garam dan ditekan. Keju Edam kemudian dimatangkan selama sekurang-kurangnya satu bulan. Kandungan lemak pada keju Edam berkisar antara 30 hingga 40%.

Pasar keju Edam

Pasaran keju yang berada di bandar Edam mempamerkan aktiviti perdagangan keju tradisional. Di sini pelancong-pelancong, merupakan sasaran utama pasaran ini, dapat melihat bagaimana keju dibawa ke pasaran dengan perahu atau kereta kuda. Keju-keju tersebut pun diturunkan oleh pengangkut keju khusus yang merupakan anggota kesatuan pekerja. Pasaran keju ini dibuka setiap hari Rabu pada bulan Julai atau Ogos. Waktu buka pasaran ini adalah dari pukul 9.30 pagi hingga 12.30 tengah hari. Pasar ini juga dibuka pada malam hari setiap Sabtu pertama di bulan Ogos.